Kortverhaal: Bly by my (2) | Alta Cloete
← Kortverhaal: Bly by my (Deel 1)
Kortverhaal: Bly by my (2)
Dis amper middernag. Oujaarsaaand. Hulle sit-lê langs mekaar op die bank met hulle kaal voete op die stoepmuurtjie voor hulle, hulle oë op die donker oseaan, wagtend vir die fakkels wat met die aanbreek van die nuwe jaar op verbygaande skepe afgevuur word.
Sewe dae leef hy nou al in 'n lugborrel van vrede en liefdevolle sorg. Maar die oomblik waar die borrel noodgedwonge moet bars, kom met 'n hengse spoed nader. Hy kan nie aanhou misbruik maak van hierdie mense se goedheid sonder dat hulle 'n snars van sy lewe weet nie.
Dit het niks gekos om hom te oorreed om saam te gaan terug huis toe nie. Hy het gesmag na die warmte, die geborgendheid, die lekker kos, die obvious liefde tussen hulle drie.
"Toemaar, ons luister sommer vandag die radiodiens," het sy net gesê, teruggedraai en die spul vuil klere vir die wasmasjien gaan voer. Hy het nie eens probeer teenstribbel nie; hy wou tog nie regtig nie.
Hy is te bewus van haar hier teen hom. Hy lig sy lyf teensinnig van die bank af: "Kom, ons gaan stap gou 'n draai voor ons kom slaap." Sy vat sy hand vertrouend, soos die aand toe hy met haar by die spin-the-bottle party uit is. Sy vertrou te maklik, hy ys as hy dink hoeveel sy nog moet leer.
Dis laagwater, die see sug rustig om hulle voete. Op die horison gaan 'n skip verby, op die verste duin raas 'n klomp jonges om 'n yslike bon-fire. Hulle begin stap met hulle voete in die ysige Weskuswater, al vinniger soos die briesie kouer word, tot hulle laggend hardloop dat die boë water om hulle voete staan. Sy's 'n flippen goeie atleet, sy sleep gou-gou vermakerig onder hom uit. Soms dink hy water is sy eintlike habitat, hy hardloop lomp en halfdom in die sand.
Hy het hierdie week lieflike surf-dae gehad . Soms het Belinda saamgegaan, daglank teen 'n duin gelê en lees en droom terwyl hy agter die branders bly tot hy voel hy is gevries tot in sy diepste binnewerke. Soms het hulle ander surfers ontmoet; vir 'n paar uur het die groepe saamgevloei, dan weer vanself geskei. Soms het sy tuis gebly, altyd verlig gelyk as hy terugkom.
Sy ego sorg dat hy haar inhaal, atleet of te not. Hy kan die versoeking nie weerstaan nie, hy duik haar plat dat hulle saam oor die klam sand skuif. Meteens is sy hande vol van haar meisielyf, die planklyfie wat sy onder oorgroot klere wegsteek skielik vol onverwagse sagte plekkies. Hy soen haar voor hy lekker weet wat hy doen. Haar lippe is sag en sout en oop onder myne. Dit voel soos kleintyd se kondensmelk steel uit Ma se koskas. Verbode. Maar lékker.
"Jy beter daardie dooie selfoon van jou gaan aansit, dalk het sy jou lankal in jou peetjie gestuur." Dit klink nie of dit haar enigsings traak nie, sy voel wragtig vere vir hom.
"Enige Christenmens se plig," brom die oom. Dierbare ou knorpot, hy skrik hom lankal nie meer nie.
Hy steek sy hand na Belinda uit. "Kom, ons gaan loop 'n ent." Soos altyd, plaas sy haar hand vertrouend in myne. Maar hy weet nou van die verborge krag agter die dogtertjievoorkoms.
Sy kom druk die oorstukkies in sy ore. Hulle stap straataf in die sonskyn. Die musiek begin nie met die gewone donderende ritme nie. Hy luister verstom. Dis so goed soos sy suster wat uit die ander, beter lewe met hom praat:
Hy's jou engel hy kyk na jou …
Maar ek mag nie met jou praat nie …
Posted by Alta Cloete op 15/09/2013 in Alta Cloete skryfwerk, Boeke, Kortverhale, Lees, Skrywers
Sleutelwoordw: Afrikaans, Alta Cloete, Huisgenoot, kortverhale, lees, liefdesverhale, skryf, Suid-Afrika
6 responses to "Kortverhaal: Bly by my (2)"
Dis 'n verskriklike mooi verhaal. Dankie
Dankie vir die inskyn, Sonnetjie! Die meisietjie se befoeterde ou pa herinner my so aan my ou swaer wat vroeër vanjaar oorlede is …
Dis nou mooi baie mooi en so lekker gelees daaraan – was baie jammer dis nou klaar
Bly as jy geniet het, Lynn! Ek hoop om in 2014 al my ou kortverhale in 'n paar bundeltjies as e-boeke uit te gee.
Hoe geniet ek toe jou Bly by my stories, Alta! Ek het hoeka Geur van genade in 'n boekwinkel raakgeloop; as ek reg is, is dit nommer een in die reeks en ek sien nou baie uit daarna om dit te lees. Ek hou baie van jou skryfstyl.